Premierul Marcel Ciolacu a dat asigurări că guvernul are un plan ca România să adere și cu granița terestră la spațiul Schengen până la sfârșitul anului. Însă pentru ca acest lucru să se întâmple, trebuie ca interesul naţional să primeze în faţa orgoliilor politice, pentru că nimic nu se poate construi atunci când este haos şi forţele politice se ceartă între ele, a pus premierul condiția.
Marcel Ciolacu a participat vineri la inaugurarea noului terminal al Aeroportului Timişoara.
"Acum o săptămână (...) eram la dumneavoastră, pe şantierul centurii de sud a Timişoarei. Astăzi, am venit din nou aici, la inaugurarea noului terminal al Aeroportului Internaţional Timişoara. E clar că, în sfârşit, după mai bine de 30 de ani, investiţiile au început să ţină pasul cu nevoile de dezvoltare ale comunităţii", a declarat Marcel Ciolacu vineri, potrivit News.ro.
El s-a arătat încrezător că "România este pregătită pentru aderarea cu frontierele aeriene şi maritime la spaţiul Schengen".
"Acelaşi lucru se întâmplă în multe alte oraşe din ţară, fie că vorbim de aeroporturile din Iaşi, Craiova sau Târgu Mureş. De asemenea, sunt sute de milioane de euro care vor fi investiţi în următorii ani în portul Constanţa, dar şi în celelalte porturi pe care le avem la Dunăre. Toate aceste investiţii îmi dau încredere că România este pregătită pentru aderarea cu frontierele aeriene şi maritime la spaţiul Schengen. Peste mai puţin de 48 de ore, românii care vor călători în Schengen vor uita de controlul clasic în aeroport. Vor merge direct la porţile de îmbarcare", a arătat premierul.
"Nimic nu se poate construi când este haos"
Marcel Ciolacu a mai subliniat că, după 14 ani de nedreptate, puţini mai sperau că România va deschide vreodată uşa Schengen.
"Şi, iată, am reuşit ca de la 31 martie să avem «Air Schengen» şi Schengen-ul maritim. Este un prim pas care ne confirmă că suntem pe un drum ireversibil. Este o victorie a României şi a tuturor celor care au crezut în acest proiect", a spus Ciolacu.
Premierul a dat asigurări că "avem un plan pentru ca, până la sfârşitul anului, să avem o aderare completă la Schengen, inclusiv terestru".
"Pentru ca acest lucru să se întâmple trebuie însă ca interesul naţional să primeze în faţa orgoliilor politice. Nimic nu se poate construi atunci când este haos şi forţele politice se ceartă între ele. Este nevoie de stabilitate şi de o voce unitară în jurul proiectele majore de ţară, aşa cum este şi Schengen", a mai arătat Ciolacu.